Source: https://humanet.sk/blog/povinnosti-platitela-dane-ktory-dodal-stavebne-prace-inemu-platitelovi-dane
Timestamp: 2020-08-10 08:10:49+00:00

Document:
Povinnosti platiteľa dane, ktorý dodal stavebné práce inému platiteľovi dane | Humanet
Povinnosti platiteľa dane, ktorý dodal stavebné práce inému platiteľovi dane
Platiteľ dane, ktorý dodal stavebné práce v režime prenosu daňovej povinnosti podľa § 69 ods. 12 písm. j) zákona o DPH s miestom dodania v tuzemsku inému platiteľovi dane, je povinný
vyhotoviť faktúru podľa § 72 ods. 1 písm. a) zákona o DPH v lehote do 15 dní od dodania stavebných prác,
vyhotoviť faktúru podľa § 72 ods. 1 písm. f) zákona o DPH v lehote do 15 dní odo dňa prijatia platby pred dodaním stavby alebo jej časti alebo pred dodaním tovaru s inštaláciou alebo montážou alebo do konca kalendárneho mesiaca, v ktorom bola platba prijatá,
vyhotoviť faktúru podľa § 72 ods. 1 písm. g) zákona o DPH v lehote do 15 dní odo dňa prijatia platby pred dodaním služby stavebných prác alebo do konca kalendárneho mesiaca, v ktorom bola platba prijatá,
uviesť údaje o dodaní stavebných prác do záznamov o dodaných tovaroch a službách za zdaňovacie obdobie, v ktorom vznikla daňová povinnosť (§ 70 zákona o DPH).
Faktúra vyhotovená platiteľom dane na dodanie stavebných prác v režime tuzemského prenosu daňovej povinnosti musí obsahovať všetky zodpovedajúce náležitosti faktúry podľa § 74 zákona o DPH, s výnimkou výšky dane. Faktúra musí obsahovať slovnú informáciu „prenesenie daňovej povinnosti“, keďže osobou povinnou platiť daň je platiteľ, ktorému boli stavebné práce dodané.
Platiteľ dane, ktorý poskytol stavebné práce s miestom dodania v tuzemsku pre iného platiteľa dane, dodanie stavebných prác do daňového priznania a do kontrolného výkazu neuvádza. Dodanie stavebných prác platiteľ dane uvedie do záznamov o dodaných tovaroch a službách za príslušné zdaňovacie obdobie. Prijaté platby pred dodaním stavebných prác platiteľ uvedie do záznamov o prijatých platbách. Uvedené záznamy uchováva platiteľ do konca kalendárneho roka, v ktorom uplynie desať rokov od skončenia roka, ktorého sa týkajú.
Platiteľ dane A uzatvoril ako zhotoviteľ zmluvu o dielo na dodanie stavby s platiteľom dane B. Platiteľ dane A má zdaňovacie obdobie kalendárny mesiac a platiteľ dane B má zdaňovacie obdobie kalendárny štvrťrok. Predmetom zmluvy o dielo bolo zhotovenie administratívnej budovy na území SR v dohodnutej cene 300 000 € (bez dane). Podľa dohodnutých zmluvných podmienok objednávateľ B poskytol dodávateľovi A dňa 15.1.2016 preddavok vo výške 100 000 €. Platiteľ A ukončil a odovzdal stavbu platiteľovi B dňa 10.11.2016.
Prijatím platby pred dodaním stavby dňa 15.1.2016 vzniká podľa § 19 ods. 4 zákona o DPH daňová povinnosť. Osobou povinnou platiť daň z prijatého preddavku na zhotovenie stavby je platiteľ dane B, ktorému bude stavba dodaná.
Platiteľ A vyhotoví na prijatú platbu faktúru v lehote do 15 dní odo dňa prijatia platby alebo do konca kalendárneho mesiaca, v ktorom bola platba prijatá, t.j. do 31.1.2016, na faktúre uvedie údaje podľa § 74 zákona o DPH, vrátane prijatého preddavku – základu dane vo výške 100 000 € a slovnej informácie „prenesenie daňovej povinnosti“. Dodávateľ A nesmie na vyhotovenej faktúre uviesť daň z pridanej hodnoty. Prijatú platbu pred dodaním stavby uvedie dodávateľ A do záznamov o prijatých platbách za zdaňovacie obdobie január 2016. Do daňového priznania a kontrolného výkazu dodávateľ A údaje o prijatej platbe pred dodaním stavby neuvádza.
Po odovzdaní stavby platiteľ A vyhotoví v lehote 15 dní odo dňa odovzdania stavby faktúru s údajmi podľa § 74 zákona o DPH, vrátane základu dane 200 000 € (300 000 mínus 100 000) a slovnej informácie „prenesenie daňovej povinnosti. Údaje o dodaní stavby uvedie platiteľ dane A do záznamov za zdaňovacie obdobie november 2016. Do daňového priznania a kontrolného výkazu dodávateľ A údaje o dodaní stavby v režime prenosu daňovej povinnosti neuvádza.
Ak dodávateľ stavebných prác uvedie na faktúre za dodanie stavebných prác pre iného platiteľa dane daň, je povinný túto daň odviesť do štátneho rozpočtu podľa § 69 ods. 5 zákona o DPH. Uplatnenie dane na dodanie stavebných prác dodávateľom nezakladá odberateľovi právo na odpočítanie dane uvedenej na faktúre a nemá vplyv na povinnosť odberateľa priznať a odviesť daň z prijatých stavebných prác, t.j. platiteľ dane, ktorý prijal stavebné práce od iného platiteľa dane, je povinný uplatniť k cene stavebných prác bez dane daň z pridanej hodnoty a túto daň priznať a odviesť prostredníctvom daňového priznania do ŠR.

References: § 69
 § 72
 § 72
 § 72
 § 74
 § 19
 § 74
 § 74
 § 69